Marianne (53) havnet midt i branninferno: Det var helt grusomt
Hundrevis av brannmenn, militært personell og helikoptre har i flere dager kjempet mot brannene som har herjet den spanske solkysten. Lørdag kom endelig meldingen om at skogbrannene er under kontroll, men for mange nordmenn i området har det vært en dramatisk opplevelse. - Jeg håper jeg aldri opplever det igjen. Det var helt grusomt, sier Marianne Karoline Myrdal (53) til VG Nett. Sammen med noen venner opplevde hun skogbrannen på litt for nært hold. Flammene stoppet bare 50 meter fra leilighetskomplekset i Elviria utenfor Marbella - og 200 meter unna er to hus redusert til aske.Myrdal forteller at hun og en venn dro opp på en åskam i nærheten i 22-tiden torsdag, for å se nærmere på lysglimtene som farget himmelen. - Mens vi sto der og tok bilder, kom flammene over åskammen. Det var helt utrolig. På bare en kort stund begynte flammene å slikke seg nedover dalsiden, sier hun. Et par timer senere dalte det ned varme gjenstander ved leiligheten, og røyken lå tett. Gruppen hun var del av bestemte seg for å evakuere. - Jeg fikk panikk. Jeg sto oppe på rommet mitt og pakket kofferter, og var nesten i sjokk. De andre kom og ropte «kom, kom, vi må kjøre!». De hev seg i bilen og kjørte noen kilometer til et sentrum i nærheten, hvor også andre hadde samlet seg. Politiet sperret alle veier, og ingen fikk lov til å reise tilbake.Fredag formiddag fikk de klarsignal om at de kunne dra tilbake. Men samme kveld blusset flammene opp igjen, og det ble iverksatt full utrykning med blant annet helikoptre. Natt til lørdag byttet de derfor på å holde vakt, i frykt for at brannen skulle vokse. - Det var alltid noen som var våken, så det gikk heldigvis bra, sier Myrdal. Til sammen 4000 måtte evakuere fra områdene rundt Marbella og Ojen, i Malaga-provinsen. Mange tilbrakte natten i provisoriske evakueringssentre. Lørdag hadde mange vendt hjem igjen, men brannmannskapene arbeider fortsatt med etterslukking. Over 5000 hektar er svidd av og en 54 år gammel tysk statsborger omkom da hjemmet hans i byen Ojen brant ned. Ytterligere fem mennesker ble skadd. To av dem er innlagt på sykehus med alvorlige brannskader.
Marianne Karoline Myrdal flyktet i panikk da varme gjenstander kom dalende ned fra himmelen.